આપણને કદાચ સવાલ થાય કે એવા તે કયા હીરા ટાંક્યા છે આ ફિલ્મમાં? આમાં તો કોઈ જાણીતા સ્ટાર્સ પણ નથી. માત્ર સ્ટાર્સ હોય તો જ થિયેટર ભરાય એ સિનેમાની કમનસીબી કહેવાય. ‘હવા હવાઈ’માં આપણા હૃદયને સ્પર્શી જાય એવી ઍક્ટિંગ કરતાં બાળકો એના ખરા સ્ટાર છે. ‘હવા હવાઈ’ આપણને ભારતનાં એવાં બાળકોની વાત કરે છે જે આપણી આસપાસ બધે જ હોવા છતાં આપણને દેખાતું નથી. કારમી ગરીબીના સંચામાં પિલાતું બાળપણ ડિરેક્ટર અમોલ ગુપ્તેએ આપણને બતાવ્યું છે. પણ મજાની વાત એ છે કે અહીં એ ગરીબ બાળકોને દયાને પાત્ર નથી બતાવ્યાં અને સમાજ કેવો જાલિમ છે એવી કડવાશ પણ વેરી નથી. ગરીબ કુટુંબમાં જન્મ્યા હોય તો શું થયું; ટૅલન્ટ, સપનાં, સાચી દોસ્તી, પ્રેમ એ કંઈ બૅન્ક-બૅલૅન્સનાં મોહતાજ થોડાં છે?